Bucovina Rădăuți a pierdut manșa tur a semifinalei barajului pentru promovarea în eșalonul secund. Echipa antrenată de Ovidiu Murariu a cedat cu scorul de 2-0 pe terenul celor de la CSM Focșani, la capătul unui meci de luptă.
Vrâncenii au deschis scorul în minutul 33 prin Robert Enache, care a reluat cu latul în plasă, din colțul careului de 6 metri, o minge centrată de pe partea dreaptă.
Scorul final a fost stabilit în minutul 55 de fostul atacant al celor de Șomuz Fălticeni Franck Tchassem, cu un șut senzațional, de la 28 de metri, în urma unei impetuoase acțiuni personale.
Returul va avea loc sâmbătă, 25 mai, cu începere de la ora 17.30, pe Municipalul rădăuțean.
Bucovina: Puianu – Ed. Ciobanu, Mug. Florescu, Pintilei, Andr. Alecsandru, Săhlean, Iul. Serediuc, Hopulele, Stroe, Bejenar (cpt.), Rob. Ciobanu. Au mai intrat: Monah, Popovici, Gafencu, Netbai și Nistor.
În cealaltă semifinală, FC Bacău a trecut la limită, cu 1-0, pe teren propriu, de Metalul Buzău.